《再游奥山月夜泛舟由南麓越重岛渡里村归自却金亭》
清代·李鼎元

奥山不重游，恐被山灵笑。策步上峰顶，遂得极高妙。

东窥首里城，辨岳出云峤。西望姑米洋，海气凿泉窍。

南北昨所历，形势揽其要。万松回日光，众籁激风调。

漱流狎郭舟，踞石垂任钓。晚汐不我欺，明月早相照。

白鱼射波飞，紫燕掠船叫。木石阴森沈，星斗光震掉。

此间无酒肴，何以助吟啸。一杯酹海若，遗迹枉凭吊。

人家露镫火，亭际集庭燎。莫漫醉言归，来日事难料。

作者简介：清四川绵州人，字味堂，一字和叔，号墨庄。乾隆四十三年进士，官兵部主事。曾奉使赴琉球。工诗文，与兄及弟称“绵州三李”。有《师竹斋集》。